Lietuvos Respublikos Vyriausybė

nutarimas

DĖL LIETUVOS RESPUBLIKOS SVEIKATOS DRAUDIMO ĮSTATYMO NR. I-1343

10 STRAIPSNIO PAKEITIMO ĮSTATYMO PROJEKTO NR. XIIIP-987

2017 m. gruodžio 18 d. Nr. 1057

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2017 m. rugsėjo 20 d. sprendimo Nr. SV-S-379 „Dėl įstatymų projektų išvadų“ 1.7 papunktį, Lietuvos Respublikos Vyriausybė n u t a r i a:

1. Pritarti Lietuvos Respublikos sveikatos draudimo įstatymo Nr. I-1343 10 straipsnio pakeitimo įstatymo projektui Nr. XIIIP-987 (toliau – Įstatymo projektas), tačiau pasiūlyti Lietuvos Respublikos Seimui jo šiuo metu nesvarstyti, nes Įstatymo projektas turėtų būti svarstomas kartu su kitais teisės aktų projektais, kuriuos Lietuvos Respublikos Vyriausybė turi parengti vykdydama Lietuvos Respublikos Vyriausybės programos įgyvendinimo plano, patvirtinto Lietuvos Respublikos Vyriausybės 2017 m. kovo 13 d. nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“, 1.1.2 darbo „Reguliacinių ir kitų priemonių taikymas pajamų nelygybei mažinti“ 4 priemonę dėl mažas pajamas gaunančių gyventojų išlaidų vaistams sumažinimo, kompensuojant visą vaisto kainą. Visus teisės aktus, kurie bus parengti įgyvendinant šią priemonę, Lietuvos Respublikos Vyriausybė numato pateikti Lietuvos Respublikos Seimui iki 2018 m. IV ketvirčio.

2. Atkreiptinas dėmesys į tai, kad Lietuvos Respublikos Vyriausybė 2017 m. rugsėjo 27 d. nutarimu Nr. 779 „Dėl Lietuvos Respublikos sveikatos draudimo įstatymo Nr. I-1343 10 straipsnio pakeitimo įstatymo projekto Nr. XIIIP-692(3)“ jau yra pritarusi iš esmės tuos pačius teisinius santykius reguliuojančiam Lietuvos Respublikos Seime užregistruotam Lietuvos Respublikos sveikatos draudimo įstatymo Nr. I-1343 10 straipsnio pakeitimo įstatymo projektui Nr. XIII-692(3).

Ministras Pirmininkas	Saulius Skvernelis

Sveikatos apsaugos ministras	Aurelijus Veryga